राजगढ़-किसानों के लिए शुरू की गई भावांतर योजना में 2 हजार से ज्यादा किसानों का भुगतान अटका हुआ है। दिसंबर के मॉडल भाव 10 जनवरी बीतने के बावजूद घोषित नहीं हुए। इसके पीछे मुख्य वजह नगरीय निकाय चुनाव बताए जा रहे हैं। दरअसल, क्षेत्र में आचार संहिता लगी होने की वजह से ढाई हजार से अधिक किसानों का करीब 2 करोड़ रुपए अटका हुआ है। अब माना यह जा रहा है कि चुनाव की प्रक्रिया खत्म होने के बाद यानी 21 जनवरी के आसपास ही किसानों के खातों में सरकार राशि डलवा सकेगी।
भावांतर : 21 जनवरी के बाद ही मसला हल होने की संभावना
भावांतर योजना के तहत किसानों ने पंजीयन कराए और जो बच गए थे, उनके लिए सरकार ने दूसरा चरण खोलते हुए किसानों को इससे जोड़ा। इसके बाद किसानों से जमकर सोयाबीन खरीदी की। दो बार मॉडल भाव भी घोषित किए गए। इसके तहत पहली बार जो मॉडल भाव तय हुए, उसके मुताबिक किसानों के खातों में राशि डली, लेकिन दूसरे चरण में जो किसान आए उनमें से कइयों को भुगतान के लिए आज भी बैंक खाते टटोलने पड़ रहे हैं। हालांकि मंगलवार को मंडी प्रशासन ने यह स्पष्ट किया कि अब भावांतर की राशि का भुगतान चुनावी आचार संहिता खत्म होने के बाद ही किसानों के खातों में डल पाएगी। इसके लिए 21 जनवरी के बाद को प्रक्रिया के तौर पर देखा जा रहा है।
2533 किसानों को भुगतान का इंतजार
क्षेत्र के 2533 किसानों को भावांतर योजना के तहत भुगतान मिलने की आस है। किसान कई मर्तबा मंडी पहुंचकर इसकी जानकारी भी ले रहे हैं। हालांकि आचार संहिता लगी होने की वजह से भुगतान नहीं होने की बात मंडी प्रशासन भी किसानों को कह रहा है।
पहले क्या कर रही थी सरकार
किसानों ने विरोध के स्वर में कहा कि सरकार आचार संहिता लगने से पहले क्या कर रही थी। दरअसल, आचार संहिता 27 दिसंबर के आसपास लगी थी। इसके पहले तो सरकार किसानों को भुगतान कर ही सकती थी। चूंकि मसला किसानों का है, ऐसे में सरकार नवंबर तक जिन किसानों को भावांतर का पैसा मिलना था, वो रुपया तो डाल ही सकती थी। अब किसानों को बेवजह परेशान होना पड़ रहा है।
दिसंबर के मॉडल भाव घोषित होने का इंतजार
गौरतलब है कि शासन ने अब तक दिसंबर के दौरान बिकी सायाबीन को लेकर मॉडल भाव घोषित नहीं किया है जबकि सरकार ने भावांतर के तहत खरीदी की प्रक्रिया 31 दिसंबर को समाप्त कर दी थी। नौ दिन बीतने के बावजूद मॉडल भाव सामने नहीं आ रहे। हालांकि इसे भी आचार संहिता से जोड़कर ही देखा जा रहा है। ऐसे में जिन किसानों ने दिसंबर में उपज बेची, वे असमंजस में ही हैं।
21 जनवरी बाद
चुनावी आचार संहिता के चलते भावांतर की राशि का भुगतान किसानों के खातों में फिलहाल नहीं पहुंचा है। 21 जनवरी के बाद से इस मामले में तेजी आएगी और किसानों को उनकी राशि मिल जाएगी।-हरिशंकर जोशी, प्रभारी अधीक्षक, कृषि उपज मंडी राजगढ़